Omnibus presentes litteras inspecturis, frater Landricus, humilis prior de Karitate, totusque ejusdem loci conventus, salutem in Domino. Noverint universi quod nos unanimi et concordi assensu, et voluntate prioris domus nostre Beate-Marie de Porta-Sancti-Leonis Senon. et capituli sui, associavimus excellentissimum dominum Ludovicum, illustrem regem Francorum, in omnibus que nostri juris erant apud Grangias juxta Thorigniacum, excepto, tamen, situ domus nostre, et terra nostra arabili, et censivis et costumis nostris que non sunt de associatione ista; tali conditione quod supradictam villam manutenebit et nulli dare poterit, nec a manu sua propria alienare, neque heredes sive successores sui. Et quocumque modo ipsa villa creverit in omni melioratione et emendatione, dominus rex percipiet medietatem et nos accipiemus aliam. Prepositus, vero, qui in villa fuerit, per dominum regem et per nos communiter apponetur, et fidelitatem domino regi et nobis faciet. Associavimus etiam eumdem dominum regem toti justicie et tallie de Grangiis; sed dicior qui talliabitur in illa villa, solvet viginti solidos tantum de tallia et nichil amplius; et alii minores descendendo, decem et novem, vel decem et octo solidos, vel minus, secundum quod erunt et secundum possibilitatem eorum. Sed pauperes habentes domum vel domos in illa villa, solvent de tallia quinque solidos ad minus. Forenses, vero, non habentes domos vel mansiones proprias in villa manentes, solvent tres solidos tantum de tallia, vel minus, secundum posse suum. Associavimus etiam eumdem dominum regem in furnis nostris qui in eadem villa sunt vel erunt. Addidimus etiam in hac associatione domini regis homines nostros de Corocello, de Villari-Bonoso, de Thorigniaco, de Florigniaco, de Monstellam et de Sancto-Martino-super-Orosam juridictioni consimili qua homines nostri de Grangiis superius prenotantur. In cujus rei memoriam et testimonium, presentes litteras sigillorum nostrorum munimine fecimus roborari. Actum, anno Domini Mº CCº XXXº IVº, mense octobri.